Motief vir ma en dogter se moord nog 'n raaisel | Netwerk24
Deur Marietie Louw-Carstens en Isabel Venter 14 September 2020 06:00
Terwyl familie en vriende van twee vermoorde vroue van Polokwane Dinsdag op die kerkbanke sit vir 'n gedenkdiens, sal die vroue se vermeende moordenaars in die beskuldigdebank van die landdroshof staan.
Twee mans wat glo betrokke was by Lizette Deacon (55) en haar ma, Hettie (79), se ontvoering en moord is Saterdagoggend enkele ure uit mekaar in hegtenis geneem.
Oudkol. Gawie Louwrens van Bosveld Misdaad Ondersoeke het Saterdagoggend omstreeks 03:00, in samewerking met die polisie, toegeslaan op 'n huis in Mookgophong en 'n 35-jarige Zimbabwiese man in hegtenis geneem.
Brig. Motlafela Mojapelo, polisiewoordvoerder in Limpopo, sê die polisie het omstreeks 08:00 ook 'n 30-jarige man in hegtenis geneem.
Hulle soek na nog moontlike verdagtes, maar die motief vir die moorde bly 'n raaisel.
Die vroue is Donderdagaand vroeg in hul meenthuis in Polo­kwane oorval en in Lizette se wit Honda-luikrugvoertuig ontvoer. Hul vasgebinde lyke is ure later sowat 25 km buite Polokwane in die voertuig se bagasiebak gekry.
"'n Mens moenie eers dink aan wat hulle moes verduur in hul laaste ure nie," het Christo van der Merwe, 'n goeie vriend van die vroue, gister gesê.
Van der Merwe, wat jare lank saam met Lizette en Hettie rolbal gespeel het, het Donderdag die bebloede huis ontdek toe hy na die vroue gaan soek het. Hy was bekommerd omdat hulle nie sy oproepe of WhatsApp-boodskappe beantwoord het nie.
"Ek was in Lizette se kamer in. Daar was laaie oopgetrek en daar was baie bloed op die mat en teen die bed. Alles was deurmekaar, toe weet ek hier is groot fout," het hy vertel.
In die meenthuis het 'n R5-muntstuk en sente op bloedmerke op die mat in Lizette se kamer gelê. Strooikussings is van die bed gegooi en het op die vloer tussen bloedkolle gelê. Onder aan die bed was daar ook 'n bloedkol.
Theo van der Wath, wat langs die Deacons bly, sê hy het Donderdag gehoor "iemand jaag in 'n lae rat (soos eerste rat) met Lizette se kar uit die kompleks".
"Ek het gedink ek wil vir haar sê sy kan nie so vinnig ry met kinders wat tussen die huise speel nie," sê hy.
Die vroue is vermoedelik toe reeds in hul huis oorval.
"Niemand verdien wat met hulle gebeur het nie," sê Dia van Staden, Lizette se jare lange vriendin sedert hul jare as onderwysstudente.
"Sy het daarin geglo om mense altyd 'n derde en vierde kans ook te gee."
Rita Erasmus, nog 'n boesemvriendin van Lizette, onthou haar as "'n vrolike mens, almal het van haar gehou en sy was avontuurlustig . . . sy het alles uit die lewe gehaal".
Die vroue was albei sportmal en "het enige geleentheid aangegryp om 'n kaartspeelaand te reël", sê die Deacon-familie.
Lizette het uitgeblink in tennis en was vanjaar die tweede beste vroue-rolbalspeler in Limpopo.
Dia van Staden en Lizette Deacon. Van Staden is 'n goeie vriendin van die vermoorde Deacon. Foto: FACEBOOK
Quinton Deacon, Hettie se seun en Lizette se broer, woon saam met sy vrou in Melkbosstrand en hulle het Vrydag inderhaas na Polokwane gevlieg.
Die Deacon-familie het bevestig 'n gedenkdiens word Dinsdag om 11:00 in die NG kerk Pietersburg-Noord gehou.
Die twee vermeende moordenaars sal ook Dinsdag in die Polo­kwane-landdroshof verskyn.
'n Blommesee by die Ocean Basket-restaurant in die Mall of the North ter herinnering aan die vermoorde Lizette Deacon en haar ma, Hettie, van Polokwane. Foto: Deaan Vivier